b'\n_START_ARTICLE_\nJuan Antonio Muro\n_START_PARAGRAPH_\nJuan Antonio Muro (s. 1945 Sabadell, Espanja) on espanjalaissyntyinen Suomessa asuva klassinen kitaristi, kitarapedagogi, taidemusiikin s\xc3\xa4velt\xc3\xa4j\xc3\xa4 ja taidemaalari. Muro on toiminut kitaransoiton lehtorina Helsingin konservatoriossa vuodesta 1972. H\xc3\xa4n on Suomalaisen kitaratrion j\xc3\xa4sen yhdess\xc3\xa4 Kari \xc3\x84ik\xc3\xa4ksen ja Ilmari Hyt\xc3\xb6sen kanssa._NEWLINE_Muro opiskeli 1963\xe2\x80\x931972 Barcelonan musiikkiakatemiassa Jose Luis Lop\xc3\xa1teguin johdolla ja my\xc3\xb6hemmin my\xc3\xb6s Narciso Yepesin oppilaana. Suomessa h\xc3\xa4n opiskeli s\xc3\xa4velt\xc3\xa4mist\xc3\xa4 Sibelius-Akatemiassa Einojuhani Rautavaaran johdolla 1972\xe2\x80\x931973. _NEWLINE_S\xc3\xa4velt\xc3\xa4j\xc3\xa4n\xc3\xa4 Juan Antonio Muro on keskittynyt soolo- ja kamarimusiikkiteosiin kitaralle ja kitarayhtyeelle. H\xc3\xa4net tunnetaan erityisesti kitaran harjoituskappaleistaan, joiden kokoelma Basic Pieces for Beginners on k\xc3\xa4yt\xc3\xb6ss\xc3\xa4 monessa maassa. H\xc3\xa4n on my\xc3\xb6s levytt\xc3\xa4nyt s\xc3\xa4vellyksi\xc3\xa4\xc3\xa4n._NEWLINE_Muro opiskeli kuvataidetta Helsingin Vapaassa taidekoulussa 1989\xe2\x80\x931992. H\xc3\xa4n on 1990-luvun taitteesta saakka pit\xc3\xa4nyt parikymment\xc3\xa4 yksityisn\xc3\xa4yttely\xc3\xa4 enimm\xc3\xa4kseen Helsingiss\xc3\xa4 mutta my\xc3\xb6s Espoossa ja Barcelonassa, sek\xc3\xa4 osallistunut noin 30 ryhm\xc3\xa4n\xc3\xa4yttelyyn. H\xc3\xa4nen teoksiaan on noin kymmeness\xc3\xa4 kokoelmassa Suomessa ja Ruotsissa.'